STPI โบรกฯมองกำไรจะดีขึ้นใน 2H58แม้หั่นคาดการณ์กำไรปี58-59ยังแนะซื้อ
STPI กำไรไตรมาส 1/58 ต่ำกว่าคาด แต่จะดีขึ้นใน 2H58 คาดว่าจะชนะประมูลงานใหม่ในช่วง 2Q-3Q58 แต่อาจมีมาร์จิ้นต่ำลง ปรับลดคาดการณ์กำไรสุทธิปี 58-59 ลง 14% และ 19% ตามลำดับ แต่ P/E ปีนี้ยังต่ำเพียง 9.7 เท่า แนะนำซื้อ ปรับลดราคาพื้นฐานเป็น 18.10 บาท ปัจจัยกระตุ้นราคาหุ้น คือ การชนะประมูลงานใหม่
21 พ.ค. 2558

บล.ดีบีเอสฯ ระบุในบทวิเคราะห์วันนี้ (21 พ.ค.) ว่า บริษัท เอสทีพี แอนด์ ไอ จำกัด (มหาชน) หรือ STPI กำไรสุทธิไตรมาส1/58เท่ากับ 537 ล้านบาท เติบโต 8%เทียบช่วงเดียวกันของปีก่อน แต่ลดลง 32%เทียบไตรมาสก่อนหน้า ต่ำกว่าคาดการณ์ เนื่องจากรับรู้รายได้น้อยกว่าที่ประเมินไว้ โดยรายได้ไตรมาสนี้มาจากโครงการ Ichthys Onshore LNG Module เท่ากับ 2.37 พันล้านบาท (-13%เทียบช่วงเดียวกันของปีก่อน และ -29%เทียบไตรมาสก่อนหน้า) โดยยังไม่มีการบันทึกค่าเร่งงานเข้ามา แต่สิ่งที่ดีจากช่วงเดียวกันของปีก่อน คือ อัตรากำไรขั้นต้นเพิ่มเป็น 26.8% จาก 23.6% ในไตรมาส1/57 แต่ลดลงเมื่อเทียบกับไตรมาส4/58 ที่มีอัตรากำไรขั้นต้น 29% บริษัทมีขาดทุนจากอัตราแลกเปลี่ยน 44 ล้านบาทจากผลขาดทุนในสัญญาซื้อขายเงินตราต่างประเทศ โดย ณ สิ้นมี.ค.58 สัญญามีมูลค่า 330 ล้านเหรียญสหรัฐ
ฐานะการเงินแข็งแกร่งมาก ณ สิ้นมี.ค.58 มีเงินสดสุทธิ 6 พันล้านบาท คิดเป็น 3.7 บาท/หุ้น นับว่าฐานะการเงินมีความมั่นคงมาก สำหรับมูลค่างานตามสัญญาคงค้างที่รอรับรู้รายได้ ณ สิ้นมี.ค.58 (ไม่รวมมูลค่างานก่อสร้างที่กำลังเรียกเก็บ) อยู่ที่ประมาณ 7 พันล้านบาท
แนวโน้มผลประกอบการในไตรมาสที่เหลือไปได้ดี อย่างไรก็ตามระยะเวลาในการปิดงานโครงการ Ichthys จะเลื่อนไปเป็น 1Q59 (จากเดิมที่เราคาดไว้เป็น 4Q58) ดังนั้นการรับรู้รายได้ในปีนี้จะลดลงจากประมาณการเดิมที่เราทำไว้ 16% เป็น 10.6 พันล้านบาท (เดิม 12.7 พันล้านบาท) แต่ก็ช่วยให้การรับรู้รายได้ในปี 59 ทรงตัวเมื่อเทียบ เทียบช่วงเดียวกันของปีก่อน แม้ว่าการรับรู้รายได้จากงานประมูลใหม่จะเข้ามาช้ากว่าคาดการณ์เดิม สำหรับค่าเร่งงาน ประเมินว่าจะทยอยเข้ามาใน 2H58 ซึ่งส่วนนี้จะมีอัตรากำไรขั้นต้นสูงกว่า 30% เพราะไม่มีต้นทุนคงที่ ทำให้อัตรากำไรขั้นต้นเฉลี่ยปีนี้จะเพิ่มเป็น 27.8% จาก 26% ในปี 57
รอผลประมูลงานใหม่ขนาดใหญ่ โครงการที่ใกล้ประกาศผลประมูลในช่วงไตรมาส 2-ไตรมาส3/58 คือ Pacific Northwest LPG Module โดยบริษัทคาดว่าโอกาสที่จะได้งานมีค่อนข้างสูง มูลค่างานประมาณ 10-15 พันล้านบาท อย่างไรก็ตาม เราคาดว่าอัตรากำไรของงานประมูลใหม่อาจไม่มากเท่ากับงานที่เคยได้ในช่วง 1-2 ปีก่อนเพราะราคาก๊าซในตลาดโลกลดลงมาก ทำให้อัตราผลตอบแทนของโครงการต่ำลง จึงต้องมาปรับลดค่าก่อสร้างลงตามไปด้วย ในเบื้องต้นคาดว่างานใหม่อาจจะมีอัตรากำไรขั้นต้นต่ำกว่างานเดิมราว 200 bps เป็น 23%
ปรับลดประมาณการกำไรสุทธิปี 58-59 ลง 14% และ 19% เป็น 2.7 พันล้านบาท และ 2.2 พันล้านบาท ตามลำดับ สะท้อนการรับรู้รายได้ที่ต่ำลง และให้สมมติฐานอัตรากำไรขั้นต้นของงานใหม่ลดลงจากเดิม 200 bsp ดังที่ได้กล่าวไปแล้วข้างต้น ซึ่งในปี 59 จะรับรู้รายได้จากงานเดิม คือ โครงการ Ichthys ประมาณ 20% และอีก 80% ของรายได้จะมาจากงานโครงการใหม่ที่ชนะประมูลในปีนี้
แนะนำซื้อ ปรับลดราคาพื้นฐานเป็น 18.10 บาท อิงกับ P/E ปี 58 ที่ 11 เท่า ทั้งนี้ราคาหุ้นได้ลดลงจากระดับสูงสุดของรอบนี้มาแล้ว 28% เพราะการเข้ามาของงานใหม่ล่าช้ากว่าคาด อย่างไรก็ตาม เรายังเชื่อว่าบริษัทจะชนะประมูลและมีงานใหม่เข้ามาในปี 58 ซึ่งจะช่วยให้มีรายได้และกำไรที่ต่อเนื่องในปี 59